
”Hvordan kan vi i en klasse på tiende trinn undervise om tradisjoner for ekteskap innenfor Islam?”

Innledning

Det har vært mange debatter om KRL-faget de siste årene. Reaksjoner fra Human-etisk forbund, muslimske organisasjoner og andre har ført til gjentatte forandringer av strukturen i KRL-faget. Den ferskeste forskriften om KRL-faget finner vi i KRL-boka 2005. Den ble gjeldene fra 15.08.05. 
I denne oppgaven vil vi først skrive litt om KRL-faget generelt, før vi kommer med en forklaring på hvorfor vi har valgt å fordype oss i følgende tema: Tradisjoner for ekteskap innenfor Islam. Videre følger en del om hva slags arbeidsmetoder som kan brukes i faget, og spesielt innenfor vårt tema, og en drøfting av disse. Vi vil gå dypest inn på de arbeidsmetodene vi har valgt å bruke i vårt undervisningsopplegg. I KRL-boka 2005 s. 10 finner vi at ”Det må utøves varsomhet ved valg av arbeidsmåter. Spesielt gjelder det arbeidsmåter som foresatte og elever ut fra egen religion eller eget livssyn kan oppleve som utøvelse av annen religion eller tilsutning til annet livssyn.”. Til slutt presenterer vi et forslag til undervisningsopplegg.

Problemstilling:
Hvordan kan vi i en klasse på tiende trinn undervise om tradisjoner for ekteskap innenfor Islam?

KRL i grunnskolen

Barn og unge møter i dag et mangfold av ulike kulturer og tradisjoner. Kristendommen har preget norsk tro i århundrer. Det siste århundret har samfunnet vårt blitt et mangfold av ulike religioner og livssyn. Å ha kjennskap til flere av disse, er essensielt i forhold til livstolking, etisk bevissthet og forståelse for egen og andres tro og framferdsel.

I den nye læreplanen (06) står det:

”Kristendoms-, religions- og livssynskunnskap som allmenndannende fag skal bidra til felles kunnskapsgrunnlag og referanserammer, gi gjenkjennelse ut fra elevens egen bakgrunn, fremme ny innsikt og gi rom for dialog tilpasset de ulike alderstrinn. Faget skal være en møteplass for elever med ulik bakgrunn, der alle skal bli møtt med respekt. Kunnskaper om religioner og livssyn, og om den funksjon disse har både som tradisjon og som levende kilde til tro, moral og livstolkning, står sentralt i faget. I faget skal det stimuleres til allsidig dannelse, til personlig utvikling og til bevissthet om ens egen identitet”.

Det er viktig å huske at KRL er et ordinært skolefag som skal samle alle elevene. Det skal undervises slik at elevene får kunnskap og forståelse, og ikke opplæring i en religion eller et livssyn. Det er viktig at det i KRL-faget ikke på noen måte skal forkynnes. Hva som er forkynnelse og hva som ikke er det, må læreren selv vurdere. Forkynnelse innebærer en positiv tilslutning til budskapet. Negativ avstandstagen til et annet livssyn regnes ikke på samme måten som forkynnelse (Sødal 2003: 33). Det betyr selvfølgelig ikke at man kan fremstille et livssyn på en negativ måte. I loven og læreplanen er poenget følgende: KRL-faget skal ikke inneholde forkynnelse fra noen religion eller livssyn. De samme pedagogiske prinsippene skal legges til grunn for arbeidet med alle aktuelle trostradisjoner. Ingen livssyn skal fremstilles som bedre eller sannere enn andre (Sødal 2003: 33). 

Tilpasset opplæring er et overordnet mål som kan være nødvendig for å komme elevenes bakgrunn i møte. Arbeidsmåtene skal være varierte – de skal bidra til å engasjere elevene og gi innsikt i ulike religioner og livssyn. Det skal likevel utøves varsomhet ved valg av arbeidsmåter slik at ingen elever støtes (krlnett.no).
KRL og ekteskap
Ekteskap er noe mange barn gleder seg til, og ser fram til fra de er små. Mange barn fantaserer om hva de skal ha på seg i bryllupet, hvor mange gjester de skal ha, hvor de skal gifte seg, og hvor mange barn de skal få. Både gutter og jenter leker ofte ”mor, far og barn”. Det finnes også en spesiell hoppetau-regle; ”Brudekjole, ballkjole, nattkjole, naken” der barna ”spår” deres eget ekteskap. 

I Norge i dag, er det stadig flere som skiller seg, og flere par som får barn utenfor ekteskapet. Mange barn opplever at foreldrene bytter partner i løpet av oppveksten. Dette gjør at ekteskapet er et omdiskutert tema, også for voksne. Det kan nevnes mange etiske problemstillinger rundt temaet: Er det for eksempel bra for et barn å forholde seg til mange forskjellige partnere i oppveksten? Er det greit med kjønnsnøytrale ekteskap? Burde de få lov til å gifte seg i kirken? Er egentlig det tradisjonelle ekteskapet ”utgått på dato”, da veldig mange skiller seg? Er det greit å få barn utenfor ekteskap? Da KRL-faget ikke er et fag som bare omfatter religion, men også et fag om etikk, mener vi at temaet ekteskap er passende for diskusjon i dette faget. På tiende trinn er elevene ungdommer, de befinner seg mellom barn og voksne. Dette er en tid da forelskelsene florerer. De flestes oppmerksomhet rettes mot det motsatte kjønn, og for ungdommene er dette en spennende og følelsesladd tid. Noen har kanskje også venner innenfor religioner der spørsmål om giftemål snart kan dukke opp. Ekteskapet ligger nok en stund frem i tid for de fleste, men er noe en del likevel tenker på. Det er naturlig at elever i denne alderen har mange synspunkter, og spørsmål rundt dette temaet. De kan være usikre og uvitende rundt både ekteskap generelt og ekteskap i andre religioner og kulturer, og vi finner det derfor interessant å diskutere og filosofere rundt dette temaet. 

Ekteskap i Islam

I Norge i dag har vi mange innvandrere med muslimsk bakgrunn. Det er mye i Islam som motstrider grunnleggende etiske prinsipper i Kristendommen og livssynshumanismen. På tiende trinn kan det eksistere rykter og misoppfatninger om forhold i Islam. I KRL-boka s.9 står det; ”Kunnskap om religioner og livssyn er vesentlig for enkeltmennesket, for å kunne tolke tilværelsen og for å forstå kulturer i ens eget samfunn og i samfunn verden over”. Det er derfor viktig å undervise om Islam, slik at eleven får kunnskap og forståelse om dette. KRL-faget skal fremme evne til dialog mellom mennesker med ulik oppfatning av tros- og livssynsspørsmål. Det er derfor også viktig å presentere temaer for elevene som angår folk fra ulike kulturer, men som de har forskjellig syn på. Ekteskap er et eksempel på dette. 

Kompetansemål for tiende trinn
I KRL-boka s.16-18 finnes en liste over elevenes kompetansemål etter tiende trinn. Listen er delt inn med mellomoverskriftene; Kristendom, Jødedom, Islam, Hinduisme, Buddhisme, Religiøst mangfold, Livssyn og Filosofi og etikk. I avsnittet ”Religiøst Mangfold” står det at elevene skal: ”Diskutere, aktuelle spørsmål som oppstår i møte mellom religion, kultur og samfunn”. Videre under avsnittet kalt ”Filosofi og etikk”, står det at elevene skal: ”Føre dialog med andre om sammenhenger mellom etikk, religioner og livvssyn”, ”Drøfte verdivalg og aktuelle temaer i samfunnet lokalt og globalt”, og ”Reflektere over etiske spørsmål knyttet til mellommenneskelige relasjoner, familie og venner, samliv, heterofili og homofili, ungsomskultur og kroppskultur”. Vi ser på grunnlag av dette at det er meget aktuelt og ta opp temaet ekteskap på ungdomstrinnet. 

Elevforutsetninger
Når man skal legge opp en undervisningsøkt for en klasse, er det viktig å se nøye på elevforutsetningene i klassen man skal undervise i. Mange faktorer har betydning for hvordan undervisningen bør være. Vi forutsetter at undervisningen skal foregå i Norge. Det er videre viktig å se på hvor i Norge man befinner seg. Ikke all undervisning er like egnet i alle deler av landet. Miljøet rundt elevene er forskjellig etter hvor man befinner seg. Videre må man se på elevene man har i klassen. Det er viktig å se på hva slags hjem de forskjellige elevene kommer fra. Det kan være relevant å se på hvilke religioner og livssyn som er representert i klassen. 
Elevenes forutsetninger for alle fag er betinget av erfaringer, forkunnskaper, holdninger og motivasjon. Dette er langt på vei formet av hjemmet og miljøet rundt elevene. Religionspsykologisk forskning viser at hjemmet er viktig for dannelsen av barns religiøsitet og livstolkning. Læreren må i hvert tilfelle vurdere elevenes hjemmebakgrunn og deres kultursituasjon. Ikke minst gjelder det lokalkulturen og ulike subkulturer elevene kan være preget av (Sødal 2003: 58)

Arbeidsmåter

Dialog

Et hovedmål i KRL-faget er ”å fremme forståelse, respekt og evne til dialog mellom mennesker med ulike oppfatninger i tros- og livssynsspørsmål”. For å nå slike ferdighets- og holdningsmål må elevene selvsagt øve seg (Sødal 2003: 206). Det er derfor viktig å sette av tid til dialog i undervisningen. Spesielt på ungdomstrinnet skal dette praktiseres. En tenker seg at dialogen forutsetter deltagere som er trygge på egen tro og egne synspunkter og verdier. Dette kan by på noen problemer. Ikke alle unge er trygge på egen tro, egne synspunkter og verdier, men vil gjerne være med i samtaler allikevel. En annen ting er foreldre som ikke vil at barna skal bli påvirket av religionene i KRL-faget. 

I vår undervisning om ekteskapet innenfor Islam vil det antageligvis komme frem mange forskjellige meninger i en klasse. Det går an å legge opp til en dialog der man for eksempel drøfter fordeler og ulemper med arrangerte ekteskap. Med en åpen dialog kan det være at noen oppdager at andres meninger like fullt kan være riktige som sine egne. Et mål er at elevene aksepterer og respekterer det som skjer i alle religioner. Det er viktig at læreren klart sier fra hva han tolererer i klasserommet. En skal ikke få komme med meninger som krenker eller sårer andre og deres tro. Man må respektere hverandre, men kan godt være uenige. Læreren må likevel slippe elevene til med tanker og synspunkter de har behov for å uttrykke. Samtidig må læreren kommunisere åpent med elevenes foresatte, slik at de vet hva som foregår i undervisningen (Sødal 2003: 207). Det er lettere for foreldre å akseptere det som skjer i KRL-faget når de føler at de har kontroll og vet hva som skjer.
Fortelling

Når vi snakker om fortellinger i KRL tenker vi først å fremst på religionsfortellinger. Kompetansemålet for 10. klassetrinn er blant annet å kunne drøfte utvalgte tekster fra islamsk skrifttradisjon.

Innenfor alle de religiøse tradisjonene som skal presenteres i KRL, er fortellingene betydningsfulle (Breidlid/ nicolaisen 2000:59). Fortellinger er med på å skape en identitetsdanning og fokus på identitetsskapende arbeidsmetoder har, i vårt pluralistiske samfunn i dag, blitt vektlagt sterkt. Hvordan fungerer så fortellinger på barna/ungdommene i klasserommet? Vi som lærere må tenke på flere sider når vi skal presentere en fortelling for klassen. La oss si at vi presenterer en islamsk fortelling. Det er da viktig å også tenke på hvordan de som ikke er muslimer vil tolke denne fortellingen - vi må ta hensyn til buddhistiske, kristne, human-etiske og ikke-religiøse barn etc. Det er viktig å tenke på at ingen skal føle seg krenket av det som blir presentert i klasserommet. Det er viktig å se fortellingen fra ulike perspektiv slik at vi skaper toleranse og respekt for hverandre. Man anbefaler at elever i arbeid med fortellinger får kjennskap til hvilke religion den enkelte fortelling tilhører, og hvordan det er vanlig å forstå fortellingen innenfor denne religionen (Breidlid/ Nicolaisen 2000: 66). 

Estetiske arbeidsmåter

Estetikk er viktig i religioner og livssyn. Derfor bør estetiske arbeidsmåter brukes i undervisningen om trostradisjoner. Dette for å forstå dem bedre. KRL-planen fremhever særlig at musikk, bildende kunst, arkitektur, drama og litteratur bør brukes i undervisningen (Sødal 2003: 170). Dette er også arbeidsmåter som mange elever ser på som morsomme. Vanlig tavleundervisning appellerer ikke nødvendigvis på samme måten til elevene. Estetiske arbeidsmåter fører til at undervisningen blir variert og mer spennende. Den estetiske dimensjonen åpner dessuten på en spesiell måte for samarbeid over faggrensene, og kan dermed bidra til å sikre at KRL blir med i skolens tverrfaglige arbeid (Sødal 2003: 170). 

Noen ganger kan de estetiske arbeidsmåtene bli spenningsfulle, særlig fordi enkelte foreldre oppfatter dem som religiøst involverende. Læreren bør derfor vise ekstra omtanke i undervisningsplanleggingen og foreldresamarbeidet når disse arbeidsmåtene blir brukt (Sødal 2003: 170). 
Drama

Drama er en naturlig arbeidsmåte i religions- og livsynsundervisningen, og hører med blant de gjennomgående arbeidsmåtene i KRL-faget. Læreplanen knytter ikke drama til spesielle innholdsmomenter, så læreren må selv vurdere når det er vanlig å bruke denne arbeidsmåten. I religionsundervisningen er det nærliggende å knytte drama opp mot dramatiske uttrykksmåter elevene selv kan delta i, som miming, stillbilder, rollespill, improvisasjon, figurteater, hot-seat, dramatiseringer av fortellinger, musikaler og så videre (Sødal 2003: 196). 

Bruk av drama kan begrunnes i trostradisjonenes egenart og i hensynet til elevenes utvikling og identitet. Drama kan være svært personlig utfordrende for elevene. De må forholde seg til en faglig oppgave og til egen eksponering. Drama er sterkt knyttet til det personlige uttrykk. Stemmen og kroppen er utgangspunkt for arbeidet. Dermed kan arbeidet med drama skape både selvinnsikt og innsikt i trostradisjonene (Sødal 2003: 196).

Det er viktig å vurdere om dramatiseringen ivaretar respekten for trostradisjonene og elevenes livstolkning. Noen tekster oppfattes som så hellige at de ikke bør dramatiseres. Man bør vise spesiell aktsomhet når det gjelder hellige handlinger og guddommer. Drama egner seg ofte svært bra i etikkundervisningen, hvor det kan skape involvering og empati på en spesiell måte (Sødal 2003: 197). 

Når vi skal lære elever i en tiendeklasse om ekteskap innenfor islam, kan drama være en bra arbeidsmåte å bruke. Rollespill er en metode innen drama vi mener vil kunne egne seg spesielt godt i dette tilfellet. Rollespill i klasserommet er som regel en improvisasjon. Elevene får ingen ferdig skrevet dialog som de skal lære utenat og fremføre. Utspill og respons kommer spontant i spillet, innenfor en ramme som er klargjort på forhånd. Målet er å gi elevene innsikt i mellommenneskelig atferd. I rollespill utfordres elevene til å se en sak fra flere sider og argumentere troverdig for standpunkter de ikke nødvendigvis har selv. Personen må selv finne en troverdig begrunnelse for sin holdning (Gaarder 1998: 55). Innen temaet, ekteskap innenfor islam, er det ikke vanskelig å finne situasjoner egnet for et rollespill. For elevene vil rollespill kunne være nyttig for å få innsikt i denne religionen. 

Bildekunst og arkitektur

Det er mange måter å bruke bilder i undervisningen. Det enkleste og vanligste er å bruke dem som illustrasjoner til det øvrige læringsstoffet. En slik arbeidsmåte forutsetter at bildenes motiv faller sammen med det som står i lærebøkene og sies i undervisningen. I beste fall kan de utdype, utfylle eller problematisere det øvrige lærestoffet (Sødal 2003: 170). 

Bilder gjør helt klart undervisning morsommere og mer interessant for elever. Variasjon i undervisningen opprettholder konsentrasjon og interesse fra elevenes side, som er særs viktig for vellykket undervisning. I vår undervisning om ekteskap innenfor islam kan det være aktuelt å vise bilder fra en bryllupsseremoni eller fra en bryllupsfest. Dette tror vi vil fange elevenes interesse. De fleste er interessert i å se hvordan ting foregår i andre kulturer enn deres egen. 

Musikk

Musikk skal inngå både som lærestoff og arbeidsform i KRL på alle klassetrinn. At sang og musikk hører hjemme i undervisningen om alle religioner og livssyn er nytt i KRL-faget.  Musikk er en del av det religiøse uttrykket i de fleste religioner, og bidrar til å få frem egenarten deres. For at elevene skal få en helhetlig forståelse av hva religion er, bør derfor sang og musikk høre med i all religionsundervisning. Musikk som arbeidsform er også naturlig med hensyn til elevene. Arbeid med musikk er både kreativt og identitetsskapende (Sødal 2003: 186).

I den grad vi kan snakke om islamsk musikk, har den sin historiske bakgrunn i arabisk folkemusikk. Når en skal undervise om musikk i islam er det nærliggende å spille CDer for elevene. Islamsk musikk er mest naturlig å bruke i sammenheng med det musikalske uttrykket i moskeen og i undervisning om høytider og overgangsriter (Sødal 2003: 188). 

Skjønnlitteratur

KRL-planen slår fast at det er aktuelt å bruke litterære tekster i KRL-faget. Den sier også at elevene skal arbeide med Bibelens betydning for skjønnlitteratur og språk i 10. klasse. I norsk og vestlig kultur er det i første rekke kristendommen som har satt sine spor i kulturen, men kunnskap om andre trostradisjoner er også viktig (Sødal 2003: 201). Kunnskaper om religion kan være viktig for å forstå skjønnlitterære tekster som omhandler andre livssyn enn sitt eget. Skjønnlitteraturen kan på sin side stimulere til innsikt i livsspørsmålene. 

Undervisningsopplegg
Undervisningsopplegget vårt baserer seg på at Islam har blitt presentert for elevene tidligere.

Opplegget passer for en undervisningsøkt på 1,5 til 2 timer. Det kan variere hvor lang tid det vil ta å gjennomføre opplegget, da det har mye å si hvor diskusjonsvillig klassen er.   

Vi har prøvd å komme frem til et opplegg som kan gjennomføres i de fleste klasser på tiende trinn, uavhengig av hva slags livssyn elevene i klassen har.

Innledning til timen
Læreren leser et utdrag fra Koranen:

“Dere vil ikke være i stand til å behandle deres hustruer likt, hvor meget dere enn forsøker å holde på det. Men vis ingen klar preferanse, og la andre bli hengende i tomrom. Hvis dere finner en god ordning, og viser gudsfrykt, så er Gud tilgivende - nåderik. ”Men om de skilles, vil Gud sørge for dem begge av Sin overflod. Gud er storslagen og vis.“ (Koranen 4:129, 130).

Læreren spør så elevene om de har noen formening om det de har hørt. Kan de tenke seg hvor det kommer fra? Hva handler det om?

Læreren forklarer elevene at det er viktig å følge godt med på det de lærer nå, etter som de individuelt skal bruke fakta fra undervisningsøkten i en oppgave.
Dialog
Undervisningsøkten fortsetter med en klassesamtale om ekteskap. Elevene diskuterer eget forhold til ekteskap, før læreren spør elevene hva de vet om ekteskap innenfor Islam. Etter en stund, når diskusjonen ebber ut, er det lærerens tur til å forklare sentrale punkter ved ekteskap i Islam. Læreren tar for seg fem punkter som han/hun gjennomgår nøye ved tavleundervisning med elevene:
· Flerkoneri

· Tvangsekteskap

· Arrangerte ekteskap

· Islamske lover om ekteskap
· Koranen – sett i lys av vårt tema.

Når dette er gjennomgått, inviterer læreren til nye diskusjoner. 

Eksempler på dialoger med elevene er:

· Argumenter som kan støtte opp om arrangerte ekteskap. 
· Er det lett å skille mellom arrangerte ekteskap og tvangsekteskap. Hvor går grensen? 

· Likestilling mellom kvinner og menn i Islam i forhold til i vårt eget land.

· Hvordan er islamske ekteskapslover i forhold til norske ekteskapslover?

· Hvilke likheter/ulikheter er typiske i Islam/Kristendommen når det kommer til arbeidsfordeling i familien?

Her finnes det mange interessante temaer å diskutere. Det er sannsynlig at elever på tiende trinn har stor interesse av å diskutere rundt disse spørsmålene, og kanskje vil det dukke opp flere når diskusjonen er i gang.

Dramatisering

Vi gir elevene en improvisasjonsoppgave der temaet er grensen mellom tvangsekteskap og arrangerte ekteskap. Tre frivillige elever melder seg. Den ene får beskjed om at hun skal være en norsk-pakistansk jente. De to andre skal være hennes foreldre. Hun som skal være den norsk-pakistanske jenta går ut av klasserommet, til hun blir hentet tilbake. Læreren sier til de to som skal være foreldrene til jenta, at de skal fortelle jenta at de har funnet en mann i Pakistan som de gjerne vil at hun skal gifte seg med. Læreren påpeker at de to elevene som skal være foreldrene til jenta skal bruke det de har lært om Islam for å argumentere for at jenta skal gifte seg med den pakistanske mannen. Deretter henter de jenta inn. 

Det blir spennende å se hvordan hun reagerer på situasjonen, om hun for eksempel tør å si nei. Foreldrene til jenta får også mulighet til å vise hva de kan/tror om kulturen de dramatiserer. 

Dersom det viser seg å være vanskelig å få elever til å stå foran klassen, kan dramatiseringen også foregå i grupper. Vi gjennomfører dramatiseringen to ganger, slik at flere elever får prøvd seg, og vi får høre ulike argumenter. Poenget med dramatiseringen er å få elevene til å sette seg inn i hvordan mange muslimske jenter har det, og å bedre forstå hvordan muslimer tenker om ekteskap. 

Vurdering
Som en avslutning på temaet, vil vi gjerne at elevene skal få en utfordring, samtidig som læreren kan få et innblikk i hva elevene har lært av undervisingsøkta. Alle elevene får beskjed om å lage fem spørsmål hver fra det de har lært. De får ti minutter til å gjennomføre dette. Alle gir så sine spørsmål til en medelev som skal besvare spørsmålene på best mulig måte. Elevene får beskjed om å skrive navn på både arket de har laget egne spørsmål (”Spørsmål laget av…”) og på arket de har besvart spørsmål (”Spørsmål besvart av…”). Læreren samler inn arkene og tar dem inn til vurdering. Det gis ikke karakter, men en kort kommentar. På denne måten kan læreren kontrollere at elevene har forstått de mest sentrale punktene ved ekteskap innenfor Islam, samtidig som han/hun også får kontrollert elevenes innsats i undervisningsøkta.

Konklusjon

Religionsundervisningen i skolen har endret seg mye de senere årene. Fra å være et fag der kristendommen stod i fokus, har KRL nå blitt et fag hvor alle de største religionene skal vektlegges omtrent likt i følge den nye læreplanen. Vi som lærere står overfor flere utfordringer når det kommer til undervisning i dette faget, særlig med tanke på at elevene kommer fra ulike forhold og trossamfunn. Det er viktig at lærere som underviser i KRL legger opp øktene slik at de ikke sårer enkelte elever eller familier.

Undervisningsopplegget vårt er laget ut i fra beste evne om at ingen elever skal føle seg ”truffet”. Det er et opplegg som skal passe like godt på skoler med mange utlendinger som på skoler med få utlendinger. Vi som lærere kan ikke garantere at vi vet alt om samtlige elever, og vi mener derfor at det er en forutsetning at vår undervisning alltid tar utgangspunkt i å ikke støte noen. Opplegget vårt har varierte arbeidsformer hvilket er viktig for å opprettholde interesse og motivasjon i klasserommet. Elevene får sette seg inn i temaet ekteskap i Islam gjennom ulike arbeidsmåter.  

